b'\n_START_ARTICLE_\nJaj\xc4\x8dnik\n_START_PARAGRAPH_\nJaj\xc4\x8dnik (latinsko Ovarium) je del \xc5\xbeenskih spolnih organov. Le\xc5\xbeita levo in desno ob maternici v mali medenici. Jaj\xc4\x8dnik je za mandelj velika \xc5\xbeleza, v kateri nastajajo spolne celice in spolni hormoni. Le\xc5\xbei v \xc5\xa1iroki materni\xc4\x8dni vezi, ki se razteza od maternice proti stranskima stenama male medenice. Z dvema vezema je na eni strani pritrjen na zgorni del materni\xc4\x8dnega telesa, na drugi pa na steno medenice._NEWLINE_Jaj\xc4\x8dnik je sestavljen iz skorje in sredice. V sredici so bogati prepleti \xc5\xbeil, mezgovnic in \xc5\xbeivcev. Ob rojstvu je v skorji med vezivom na tiso\xc4\x8de nezrelih jaj\xc4\x8dnih mehur\xc4\x8dkov (foliklov), od katerih kasneje \xc5\xa1tevilni propadejo. Folikel obdaja enostojni epitelij, ki izlo\xc4\x8da \xc5\xbeenske spolne hormore (estrogene), v nostranjosti mehur\xc4\x8dka pa je spolna celica. Estrogen vpliva na razvoj in delovanje spolovil. Dozorevanje folikla spodbuja hipofiza. Po puberteti pribli\xc5\xbeno na vsakih 28 dni dozori jaj\xc4\x8dni folikel. Ko je zrel, se njegova votlinica odpre (ovulacija) in jaj\xc4\x8dece ulovijo resice jajcevoda, po katerem potuje proti maternici. Ovulacija je v sredini med dvema menstruacijama. Po ovulaciji nastane na tem mestu, pod vplivom hipofize rumeno telesce, ki izlo\xc4\x8da progesteron, ki spolne organe pripravlja na nose\xc4\x8dnost.'